杨万里
七字长句敬饯提刑寺丞胡元之持节桂林
江西太守说谁子，只说吉州有新事。
棘闱照日动碧鳞，粉堞入云横烂银。
三年八邑邑邑熟，一任千日日日春。
君不见吉州太守清何似，白鹭江心秋见底。
除却太仓五升米，不曾遣人来向市。
四邻束修来相看，不将入家将入官。
清名袭人冰霜寒，随风一夜入九关。
帝日桂林五千里，象犀珠玉生海里。
安得使者人人皆如此，金捐於山珠抵水。
却从吉州夺五侯，一州夺与三十州。
梅花一笑迎汉节，桂林八株吹岭雪。
使星归去作台星，跳过郎星与卿月。